section_heading: Groblje Mirogoj
paragraph_text: Mnogi od nadgrobnih spomenika, koji uključuju reljefe i kipove, odnosno ono što najčešće nazivamo grobnom plastikom, nude iznimne umjetničke dosege, iz jednostavnog razloga što su poznati i cijenjeni skulptori uvijek rado prihvaćali takve narudžbe. Upravo skup takvih imena donio je Mirogoju status „najpotpunije i najvrjednije galerije hrvatske skulpture“ bez obzira dodamo li ovoj sintagmi sufiks „na otvorenome“ ili ne. Nimalo pretjerano, primijetit ćemo, jer mirogojskim arkadama i stazama možemo gotovo kronološki pratiti najveća imena i vrijedna umjetnička djela - od druge polovice 19. stoljeća do naših dana.